Document ID: 32013D0001

32013D0001
L 001/1
SLUŽBENI LIST EUROPSKE UNIJE
ODLUKA VIJEĆA
od 20. studenoga 2012.
o sklapanju Protokola uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, o ocjeni sukladnosti i prihvaćanju industrijskih proizvoda (CAA)
(2013/1/EU)
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 207., u vezi s člankom 218. stavkom 6. točkom (a) podtočkom v., i člankom 218. stavkom 7.,
uzimajući u obzir prijedlog Europske komisije,
uzimajući u obzir suglasnost Europskog pralamenta,
budući da:
(1)
Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane (1), („Sporazum o pridruživanju”), stupio je na snagu 20. studenoga 1995.
(2)
Članak 47. Sporazuma o pridruživanju prema potrebi predviđa sklapanje sporazuma o uzajamnom priznavanju u području procjene sukladnosti i članak 55. Sporazuma o pridruživanju predviđa najveće nastojanje u usklađivanju zakona ugovornih stranaka s ciljem olakšavanja provedbe Sporazuma.
(3)
Protokol uz Sporazum o ocjeni sukladnosti i prihvaćanju industrijskih proizvoda (CAA) („Protokol”) potpisan je u ime Unije 6. svibnja 2010.
(4)
Protokol je potrebno odobriti.
(5)
Komisija je dužna osigurati vanjsko predstavljanje Unije u vezi s Protokolom, ukljućujući obvezu obavješćivanja i upućivanja odgovora na upite sukladno prilozima. Protokol se primjenjuje na temelju odgovarajućih zakona o ovlašćivanju, tržišnom nadzoru i stavljanju na tržište proizvoda.
(6)
Potrebno je ovlastiti Komisiju za izradu tehničkih izmjena Protokola,
DONIJELO JE OVU ODLUKU:
Članak 1.
Ovime se u ime Unije odobrava Protokol uz Euro-mediteranski sporazum o pridruživanju između Europskih zajednica i njihovih država članica, s jedne strane, i Države Izraela, s druge strane, o ocjeni sukladnosti i prihvaćanju industrijskih proizvoda (CAA).
Tekst Protokola prilaže se ovoj Odluci.
Članak 2.
Predsjednik Vijeća u ime Unije šalje diplomatsku notu kako je predviđeno člankom 16. Protokola.
Članak 3.
Komisiju se ovlašćuje da odobri izmjene sukladno članku 7., članku 13. i članku 15. Protokola, nakon savjetovanja s posebnim odborom kojeg je imenovalo Vijeće sukladno članku 218. stavku 4. Ugovora.
Članak 4.
Ova Odluka stupa na snagu na dan objave u Službenom listu Europske unije.
Sastavljeno u Bruxellesu 20. studenoga 2012.

Labels: 1
5
7
18
15